Húsið sem stóð á horni Egilsgötu og Brákarbrautar hefur verið flutt upp á Sólbakka til geymslu . Flestir sem hafa átt leið niður í eldri hluta Borgarness hafa tekið eftir þessu húsi sem í daglegu máli Borgnesinga hefur ýmist verið kallað Svarta húsið eða Borgarpakkhúsið . Húsið var líklega reist milli 1920 - 1926 fyrir verslunarfélagið Borg og nýtt til ýmissa hluta m.a. sem sláturhús og pakkhús . Ákveðið hafði verið að rífa húsið en þeirri ákvörðun var breytt og húsið var flutt upp á Sólbakka rétt fyrir áramótin til geymslu . Stefán Ólafsson húsasmíðameistari sá um að undirbúa húsið fyrir flutning og fékk síðan krana og bíl frá Loftorku til að koma því á geymslustað . Að sögn Stefáns var húsið ekki allt tekið , heldur rúmlega efri hæðin því neðri hluti hússins var neðan jarðar og þar var kominn fúi . „ Sá hluti sem var tekinn er alheill og ófúinn . Húsið er byggt í sama stíl og pakkhúsin í Englendingavík og pakkhúsin við Landnámssetrið . ” Í samtali við Skessuhorn sagði Finnbogi Rögnvaldsson , formaður byggðaráðs Borgarbyggðar að ekki hefði verið ákveðið hver framtíðarnotkun verður á húsinu . Kjartan Ragnarsson hjá Landnámssetri Íslands hefur hins lýst áhuga á því að fá húsið . Ekki standi til að láta húsið vera lengi uppi á Sólbakka og helst þyrfti að skipta um klæðingu á því í sumar , ef vel ætti að vera . Ákveðið hafi verið í sveitarstjórn að hirða húsið fremur en að rífa það úr því að einhver hafi lýst áhuga á því . „ Það kostar þó mikið meira að hirða húsið en rífa og sveitarfélagið borgar það , ” sagði Finnbogi . Kjartan Ragnarsson sagði það rétt að áhugi væri á því að stækka Landnámssetrið . „ Hins vegar er til samþykkt í stjórn setursins þar sem segir að engar ákvarðanir verði teknar fyrr en eftir tvö ár í meiriháttar fjárfestingum og það verður í maí árið 2008 . Ef allt gengur upp er þetta spennandi leið . Það er okkar skylda að vera dugleg og útsjónarsöm í rekstri Landnámsseturs og gildir það um allar okkar ákvarðanir alla daga , ” sagði Kjartan Ragnarsson .